Eventuelle korreksjoner til årets mestvinnende lister sendes Ellen Getz Wold på mail ellengw@online.no innen 2 uker fra lista offentliggjøres; 1.2015!

Årets mestvinnende

På årets mestvinnende lister er det cockeren som virkelig har slått til for i år er både årets jaktspaniel, årets lydighetsspaniel, årets sporspaniel og årets agilityspaniel en cocker.

På årets jaktspaniel er det flott å se at 3 av klubbens raser er representert, men vi har plass til flere på denne lista. En stor gratulasjon går til årets jaktspaniel som oppnår dette for tredje gang!

Det merkes at flere av klubbens gamle agility stjerner er pensjonert for det er færre i toppen enn det har vært tidligere. Men det er moro at det for første gang er en cocker som står øverst.

På årets brukshund liste er det få deltakere. Men vi håper at flere starter på bruksprøver nå som godkjent jaktanleggsprøve regnes som kjent mental status for en spaniel og kjent mental status er inngangsbilletten for start på bruksprøver. Nytt regelverk innen bruks bør også være til glede for spanieleiere da budføring erstattes med feltsøk som spaniels normalt er gode til. Årets vinner kan gratuleres som vinner for andre året på rad!

På lista over årets sporspaniel har 35 sendt inn sine resultater og det er som vanlig gledelig stor oppslutning her. I år er det 2 hunder som står med max poengsum som innebærer 5 x HP på ordinære prøver. Regelverket sier at det kun kan være 1 vinner og hunden med flest kryss på utmerket på sine 5 tellende sporresultater vinner. I år var det cockeren som kom best ut og dermed er den årets sporspaniel. Det er interessant at årets sporspaniel er en ung hund med en førstegangs hundeeier så det er ikke alltid slik at de eldste er best.

Det er fin deltakelse på årets lydighetsspaniel med hele 16 hunder representert, men vi har et forbedringspotensiale poengmessig nedover på lista.

Rallylydighet har virkelig slått an blant spanieleiere og 22 har sendt inn sine resultater. Det var «close race» i toppen helt til årets siste stevne. De 5 øverste hundene på lista har enten startet i eliteklasse eller har opprykk til eliteklasse, noe spaniels tidligere svært sjelden har klart på vanlige lydighetsprøver. Rally har kommet for å bli ☺

På årets allsidighetsspaniel er det rekordmange deltakere; 23 hunder og 4 raser er representert! De 3 beste hundene har resultater fra 6 ulike grener.

Vi gratulerer vinnerne spesielt og alle andre på listene! Så ønsker vi alle som jobber og konkurrerer med hunden sin masse lykke til i 2015!